b"\n_START_ARTICLE_\nGascogne\n_START_PARAGRAPH_\nGascogne (gaskognisk: Gasconha) er en historisk provins i s\xc3\xb8rvestlige Frankrike som omfatter departementene Landes, Gers og Hautes-Pyr\xc3\xa9n\xc3\xa9es samt deler av Pyr\xc3\xa9n\xc3\xa9es-Atlantiques, Lot-et-Garonne, Tarn-et-Garonne, Haute-Garonne, Gironde og Ari\xc3\xa8ge. Det var en del av \xc2\xabprovinsen Guyenne og Gascogne\xc2\xbb f\xc3\xb8r den franske revolusjon. Regionen er vagt definert, og skillet mellom Guyenne og Gascogne er uklart, en del har definert det som overlappende mens andre betrakter Gascogne som en del av Guyenne, men de fleste definisjoner plasser Gascogne i \xc3\xb8st og s\xc3\xb8r for Bordeaux. Hovedstaden i den historiske provinsen var Auch._NEWLINE_Gascogne var historisk befolket med et folk som snakket et spr\xc3\xa5k likt eller beslektet med baskisk. Navnet Gascogne kommer fra samme rotord som baskisk. Stedsnavnet Gascogne er dokumentert til slutten av 1300-tallet fra mellomfransk i gascon, avledet fra vulg\xc3\xa6rlatin *wasco, fra latin vasco, entall av vascones. Fra middelalderen og fram til i dag har gaskognisk blitt snakket, men det er klassifisert som en regional variant av oksitansk. Blant franskmenn har finnes uttrykket gasconade i betydningen \xc2\xabskytende prat\xc2\xbb._NEWLINE_Filip IV av Frankrike og Edvard I av England undertegnet Parisavtalen i 1303 som innebar at Gascogne ble overdradd til England fra Frankrike, Ved slutten av hundre\xc3\xa5rskrigen, etter Gascogne at skiftet eier flere ganger, ble engelskmennene endelig beseiret i slaget ved Castillon den 17. juli 1453. Gascogne har v\xc3\xa6rt fransk siden da._NEWLINE_Gascogne er landet til d'Artagnan, som inspirerte Alexandre Dumas\xe2\x80\x99 litter\xc3\xa6re figur \xc2\xabd'Artagnan\xc2\xbb i De tre musketerer. Det er ogs\xc3\xa5 hjemtraktene til helten i teaterstykket Cyrano de Bergerac (1897) av Edmond Rostand, men stykkets skrytende figur har lite til felles med den virkelige Cyrano de Bergerac som var fra Paris. Ogs\xc3\xa5 Henrik III av Navarra, som senere ble konge av Frankrike som Henrik IV, var fra Gascogne. Karl III Johan ble f\xc3\xb8dt i f\xc3\xb8dt i Gascognes st\xc3\xb8rste by Pau i departementet Pyr\xc3\xa9n\xc3\xa9es-Atlantiques._NEWLINE_Gascogne er kjent for sin douceur de vivre (\xc2\xablivets s\xc3\xb8thet\xc2\xbb), dets mat og kj\xc3\xb8kken, ved dets foie gras (g\xc3\xa5selever) og druebrennevinet Armagnac, dets middelalderbyer og landsbyer lokalt kalt for bastides er spredt blant gr\xc3\xb8nne \xc3\xa5ser, dets solskinnsv\xc3\xa6r, landskapets skj\xc3\xb8nnhet, med tidvis glimt av Pyreneene i det fjerne, alt dette bidrar til Gascogne som et m\xc3\xa5l for turister og andre bes\xc3\xb8kende."